Odločba Komisije

z dne 22. avgusta 2001

o določitvi okoljskih meril za podelitev znaka Skupnosti za okolje osebnim računalnikom

(notificirana pod dokumentarno številko K(2001) 2584)

(Besedilo velja za EGP)

(2001/686/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe (ES) št. 1980/2000 Evropskega parlamenta in Sveta z dne 17. julija 2000 o spremenjenem sistemu Skupnosti za podeljevanje znaka za okolje [1] in zlasti členov 3, 4 in 6 Uredbe,

ob upoštevanju naslednjega:

(1) Člen 3 Uredbe (ES) št. 1980/2000 predvideva, da se znak za okolje lahko podeli proizvodu, ki ima značilnosti, ki mu omogočajo, da znatno prispeva k izboljšanju na področju ključnih vidikov okolja.

(2) Člen 4 Uredbe (ES) št. 1980/2000 predvideva, da se posebna merila za znak za okolje določijo v skladu s skupinami proizvodov.

(3) Člen 4 Uredbe (ES) št. 1980/2000 predvideva, da se merila za znak za okolje kot tudi zahteve za ocenjevanje in preverjanje v zvezi z merili pregledajo pravočasno pred iztekom obdobja veljavnosti meril, določenih za vsako skupino proizvodov, rezultat tega pa je predlog za podaljšanje, odvzem ali spremembo.

(4) Komisija je z Odločbo 1999/205/ES [2] določila okoljska merila za podeljevanje znaka Skupnosti za okolje osebnim računalnikom, katerih veljavnost se v skladu s členom 3 Odločbe izteče 28. februarja 2002.

(5) Primerno je, da se spremenijo opredelitev skupine proizvodov in okoljska merila, določena z Odločbo 1999/205/ES, z namenom odraziti razvoj na trgu.

(6) Primerno je, da se sprejme nova odločba Komisije o določitvi posebnih okoljskih meril za to skupino proizvodov, ki bo veljala tri leta.

(7) Primerno je, da za omejeno obdobje največ 12 mesecev hkrati veljajo tako nova merila, določena s to odločbo, in merila, prej določena z Odločbo 1999/205/ES, tako, da imajo podjetja, ki jim je bil podeljen znak za okolje za njihove proizvode pred sprejetjem te nove odločbe, dovolj časa, da navedene proizvode prilagodijo tako, da ustrezajo novim merilom.

(8) Ukrepi, določeni v tej odločbi, so bili pripravljeni in sprejeti po postopkih za določanje meril za znak za okolje, kot je določeno v členu 6 Uredbe (ES) št. 1980/2000.

(9) Ukrepi, določeni s to odločbo, so v skladu z mnenjem odbora, ustanovljenega po členu 17 Uredbe (ES) št. 1980/2000 –

SPREJELA NASLEDNJO ODLOČBO:

Člen 1

Skupino proizvodov "osebni računalniki" (v nadaljnjem besedilu "skupina proizvodov"), sestavljajo:

osebni računalniki: | računalniki, namenjeni uporabi na stalni lokaciji kot je delovna miza, ki jih sestavljajo sistemska enota, tipkovnica in zaslon. To vključuje tudi osebne računalnike, kjer sta sistemska enota in zaslon združena v enem ohišju; |

sistemske enote: | sistemske enote za uporabo z osebnimi računalniki; |

zasloni: | zasloni za uporabo z osebnimi računalniki; |

tipkovnice: | tipkovnice za uporabo z osebnimi računalniki. |

Člen 2

Okoljska učinkovitost skupine proizvodov, kakor je opredeljena v členu 1, se oceni s sklicevanjem na posebna okoljska merila, določena v Prilogi.

Člen 3

Opredelitev skupine proizvodov in merila za skupino proizvodov veljajo tri leta od začetka veljavnosti te odločbe. Če se pred iztekom tega obdobja ne sprejmejo spremenjena merila, se njihova veljavnost podaljša za eno leto.

Čas veljavnosti opredelitve skupine proizvodov in meril, ki jih določa Odločba 1999/205/ES, se podaljša tako, da izteče 12 mesecev po začetku veljavnosti te odločbe.

Člen 4

Za administrativne namene se skupini proizvodov dodeli kodna številka "013".

Člen 5

Ta odločba je naslovljena na države članice.

V Bruslju, 22. avgusta 2001

Za Komisijo

Margot Wallström

Članica Komisije

[1] UL L 237, 21.9.2000, str. 1.

[2] UL L 70, 17.3.1999, str. 46.

--------------------------------------------------

PRILOGA

OKVIR

Za izpolnjevanje pogojev za podelitev znaka za okolje mora osebni računalnik, sistemska enota, zaslon ali tipkovnica (v nadaljnjem besedilu "proizvod"), soditi v skupino proizvodov, kot je opredeljena v členu 1, in mora izpolnjevati naslednja merila iz te Priloge (vsak posamezni del se lahko prijavi za podelitev znaka za okolje razen miške):

| Sistemska enota | Zaslon | Tipkovnica | Osebni računalnik |

Varčevanje energije: sistemska enota | X | | | X |

Varčevanje energije: zaslon | | X | | X |

Podaljšanje življenjske dobe: sistemska enota | X | | | X |

Podaljšanje življenjske dobe: zaslon | | X | | X |

Vsebnost živega srebra zaslona na tekoče kristale (LCD) | | X (kjer je primerno) | | X (kjer je primerno) |

Hrup | X | | | X |

Elektromagnetna emisije | | X | | X |

Možnost vrnitve in recikliranje | X | X (kjer je primerno) | X (kjer je primerno) | X (kjer je primerno) |

Navodila za uporabo | X | X | X (kjer je primerno) | X (kjer je primerno) |

Okoljska izjava | X | X | X | X |

Preskusi morajo biti izvedeni ob predložitvi vloge, kot je navedeno v merilih, opraviti pa jih morajo laboratoriji, ki izpolnjujejo splošne zahteve, opredeljene v standardu EN ISO 17025. Kjer je to primerno, se lahko uporabijo druge preskusne metode, če njihovo enakovrednost sprejme pristojni organ, ki ocenjuje vlogo. Če preskusi niso navedeni ali so navedeni kot preskusi, ki se uporabljajo za preverjanje ali spremljanje stanja, bi se morali pristojni organi, če je to potrebno, opirati na izjave in dokumentacijo, ki jih zagotovi vlagatelj in/ali neodvisna preverjanja.

Ta merila so namenjena predvsem spodbujanju:

- zmanjšanja poškodb okolja ali tveganj, povezanih z uporabo energije (globalno segrevanje, zakisljevanje, izčrpavanje neobnovljivih virov) z zmanjšanjem porabe energije,

- zmanjšanja poškodb okolja, povezanih z uporabo naravnih virov, s spodbujanjem možnosti zamenjave sestavnih delov, ter možnostjo recikliranja in vzdrževanja proizvoda,

- zmanjšanja poškodb okolja ali tveganj, povezanih z uporabo nevarnih snovi, z zmanjšanjem uporabe takih snovi.

Merila spodbujajo izvajanje najboljše prakse (optimalna okoljska uporaba) in zvišujejo raven okoljske zavesti potrošnikov. Poleg tega označevanje plastičnih sestavnih delov spodbuja recikliranje proizvoda.

Merila so določena na ravneh, ki spodbujajo označevanje osebnih računalnikov z manjšim vplivom na okolje.

Pristojnim organom se priporoča, da pri ocenjevanju vlog in spremljanju skladnosti z merili v tej prilogi upoštevajo uvedene priznane programe okoljskega ravnanja kot sta EMAS ali ISO 14001. (Opomba: uvedba takih programov ravnanja ni zahtevana.)

OKOLJSKA MERILA

1. VARČEVANJE ENERGIJE

Sistemska enota

(a) Računalniška sistemska enota mora izpolnjevati veljavne zahteve po porabi energije Energy Star [1].

Vlagatelj zagotovi poročilo, ki potrjuje, da je bila raven porabe energije sistemske enote osebnega računalnika izmerjena z uporabo postopka iz veljavnega memoranduma o soglasju "Energy Star". Poročilo mora navesti izmerjeno porabo energije.

(b) Računalnik mora podpirati ACPI [2] S3 način mirovanja ("suspend to RAM"), da se omogoči minimalna poraba energije pod 5 vati. Računalnik se iz tega načina odzove na ukaz enega od naslednjih:

- modema,

- povezave z omrežjem,

- delovanja tipkovnice ali miške.

Privzet čas za prehod od aktivnega delovanja na ACPI S3 način mirovanja mora biti ≤ 30 minut neaktivnosti. Izdelovalec mora omogočiti to funkcijo, vendar jo uporabnik lahko izključi.

Vlagatelj zagotovi poročilo, ki potrjuje, da je raven porabe energije pri ACPI S3 načinu izmerjena z uporabo postopka iz veljavnega memoranduma o soglasju "Energy Star". Poročilo mora navesti izmerjeno porabo energije v tem načinu.

(c) Poraba energije v načinu izklopa mora biti največ 2 vata. V tem smislu je način izklopa stanje, ki ga povzroči ukaz za izklop računalnika.

Vlagatelj zagotovi poročilo, ki potrjuje, da je raven porabe energije v načinu izklopa izmerjena z uporabo postopka iz veljavnega memoranduma o soglasju "Energy Star". Poročilo mora navesti izmerjeno porabo energije v tem načinu.

Zaslon

(a) Zaslon mora imeti porabo energije v načinu mirovanja [3] ≤ 10 vatov. Privzet čas za prehod od aktivnega delovanja na način mirovanja mora biti ≤15 minut neaktivnosti. Izdelovalec mora omogočiti to funkcijo, vendar jo uporabnik lahko izključi.

(b) Zaslon mora imeti porabo energije v načinu globokega mirovanja [4] ≤ 5 vatov. Privzet čas za prehod od aktivnega delovanja v način globokega mirovanja mora biti 30 minut neaktivnosti. Izdelovalec mora omogočiti to funkcijo, vendar jo uporabnik lahko izključi.

Vlagatelj zagotovi poročilo, ki potrjuje, da je raven porabe energije pri obeh teh načinih mirovanja izmerjena z uporabo postopka iz veljavnega memoranduma o soglasju "Energy Star". Poročilo mora navesti izmerjeno porabo energije v obeh teh načinih.

2. PODALJŠANJE ŽIVLJENJSKE DOBE

Sistemska enota

(a) Izdelovalec mora ponuditi tržno garancijo, s katero zagotovi, da bo sistemska enota osebnega računalnika delovala vsaj tri leta. Ta garancija velja od dne dostave stranki.

(b) Računalnik mora biti zasnovan tako, da je mogoče spremeniti spomin.

(c) Računalnik mora biti zasnovan tako, da je mogoče zamenjati trdi disk in če sta na voljo CD ali DVD pogon.

(d) Vgrajeni morata biti najmanj dve vtičnici za neposredni priključek dodatne zunanje opreme kot so optični čitalci in enote za varnostne kopije.

Vlagatelj mora predložiti izjavo, da je proizvod usklajen s temi zahtevami.

Zaslon

Izdelovalec mora ponuditi tržno garancijo, s katero zagotovi, da bo zaslon osebnega računalnika deloval vsaj tri leta. Ta garancija velja od dne dostave stranki.

Vlagatelj mora predložiti izjavo, da je proizvod usklajen s temi zahtevami.

3. VSEBNOST ŽIVEGA SREBRA V ZASLONU NA TEKOČE KRISTALE (LCD)

Razsvetljava ozadja zaslona LCD ne sme vsebovati več kot 3 mg živega srebra na žarnico (v povprečju).

Vlagatelj mora predložiti izjavo, da je proizvod usklajen s temi zahtevami.

4. HRUP

"Deklarirana raven zvočne moči" sistemske enote osebnega računalnika v skladu z odstavkom 3.2.5 ISO 9296 ne sme presegati:

- 48 dB(A) v mirovanju ("idle mode");

- 55 dB(A) pri pogonu disketne enote.

Vlagatelj zagotovi poročilo, ki potrjuje, da so ravni emisij hrupa izmerjene v skladu z ISO 7779 in ISO 9296. Poročilo mora podati izmerjene ravni emisij hrupa, tako v mirovanju kot pri pogonu disketne enote, in jih navesti v skladu z odstavkom 3.2.5 ISO 9296.

5. ELEKTROMAGNETNE EMISIJE

Zaslon osebnega računalnika mora izpolnjevati veljavne mejne vrednosti izpostavljenosti, določene v Priporočilu Sveta 1999/519/ES z dne 12. julija 1999 o omejevanju izpostavljenosti splošne javnosti elektromagnetnim poljem (0 Hz do 300 GHz) [5].

Vlagatelj zagotovi poročilo, ki navaja načine, uporabljene pri merjenju ravni elektromagnetnih emisij. Poročilo mora pokazati, da zaslon osebnega računalnika izpolnjuje veljavne mejne vrednosti izpostavljenosti, določene v Priporočilu 1999/519/ES.

6. MOŽNOST VRNITVE IN RECIKLIRANJE

Izdelovalec mora ponuditi brezplačno možnost vrnitve za popravilo ali recikliranje proizvoda in za zamenjavo sestavnega dela, razen za dele, ki jih kontaminira uporabnik (npr. pri medicinski ali jedrski uporabi). Poleg tega mora proizvod izpolnjevati naslednja merila:

(a) ena sama usposobljena oseba ga je sposobna razstaviti;

(b) izdelovalec preveri razstavitev enote in zagotovi poročilo o razstavljanju, ki je na zahtevo na razpolago tretjim strankam. Med drugim poročilo potrdi, da:

- stikov ni težko najti in so lahko dostopni,

- so stiki čim bolj standardizirani,

- so stiki dostopni s splošno razpoložljivim orodjem,

- je žarnice za razsvetlitev ozadja LCD zaslonov mogoče enostavno odstraniti;

(c) nezdružljive in nevarne materiale je mogoče odstraniti;

(d) 90 % plastičnih in kovinskih materialov v ohišju in šasiji je tehnično mogoče reciklirati;

(e) če so potrebne označbe, jih je mogoče enostavno odstraniti ali pa so neodstranljive;

(f) plastični deli:

- nimajo namerno dodanega svinca ali kadmija,

- so iz enega polimera ali iz kompatibilnih polimerov, razen vrhnje plasti, ki sestoji iz največ dveh vrst ločljivih polimerov,

- ne vsebujejo kovinskih vložkov, ki jih ni mogoče odstraniti;

(g) plastični deli, težji od 25 g:

- ne vsebujejo naslednjih zaviralcev gorenja:

Ime | Št. CAS |

Dekabromdifenil | 13654-09-6 |

Monobromodifenil eter | 101-55-3 |

Dibromodifenil eter | 2050-47-7 |

Tribromodifenil eter | 49690-94-0 |

Tetrabromodifenil eter | 40088-47-9 |

Pentabromodifenil eter | 32534-81-9 |

Heksabromodifenil eter | 36483-60-0 |

Heptabromodifenil eter | 68928-80-3 |

Oktabromodifenil eter | 32536-52-0 |

Nonabromodifenil eter | 63936-56-1 |

Dekabromodifenil eter | 1163-19-5 |

Kloroparafini z dolžino verige 10 – 13 atomov, vsebnostjo klora > 50 % po teži | 85535-84-8, |

- ne vsebujejo zaviralcev gorenja ali pripravkov, ki vsebujejo snovi, katerim se pripiše ali se jim lahko pripiše katerikoli opozorilni stavek R45 (lahko povzroči raka), R46 (lahko povzroči dedne genetske okvare), R50 (zelo strupeno za vodne organizme), R51 (strupeno za vodne organizme), R52 (škodljivo za vodne organizme), R53 (lahko povzroči dolgotrajne škodljive učinke na vodno okolje), R60 (lahko škoduje plodnosti) ali R61 (lahko škoduje nerojenemu otroku), kakor so opredeljeni v Direktivi Sveta 67/548/EGS [6] in njenih poznejših spremembah,

- imajo stalno oznako za identifikacijo materiala v skladu z ISO 11469. Iz tega merila so izključeni ekstrudirani plastični materiali in svetlobni vodniki za osvetlitev ploščatih zaslonov.

(h) Baterije ne vsebujejo več kot 0,0001 % živega srebra, 0,001 % kadmija ali 0,01 % svinca po teži baterije.

Vlagatelj predloži izjavo, da je proizvod usklajen s temi zahtevami. Vlagatelj pristojnemu organu, ki ocenjuje vlogo, zagotovi kopijo poročila o razstavljanju.

7. NAVODILA ZA UPORABO

Proizvod se mora prodajati z ustreznimi informacijami za uporabnika, ki svetujejo glede ustrezne okoljske uporabe, zlasti pa:

1. priporočil za uporabo funkcij upravljanja energije, vključno z informacijo, da onesposobitev teh funkcij lahko povzroči večjo porabo energije in tako poveča obratovalne stroške;

2. informacij, da je mogoče porabo energije iz omrežja zmanjšati na nič, če je računalnik odklopljen ali če je zidna vtičnica izključena;

3. informacij o garanciji in razpoložljivosti rezervnih delov. Kadar je primerno, da potrošnik nadgradi ali zamenja sestavne dele, se navedejo informacije o primernih postopkih;

4. informacij o dejstvu, da je proizvod oblikovan tako, da omogoča primerno ponovno uporabo delov in recikliranje, in se jih ne sme zavreči;

5. nasveta, kako lahko potrošnik izkoristi izdelovalčevo ponudbo za vrnitev proizvoda;

6. informacij, da je bil proizvodu podeljen znak EU za okolje s kratko razlago, kaj to pomeni, skupaj z navedbo, da je več informacij o znaku za okolje mogoče najti na spletni strani (http://europa.eu.int/ecolabel).

Vlagatelj predloži izjavo, da je proizvod usklajen s temi zahtevami, in pristojnemu organu, ki ocenjuje vlogo, zagotovi izvod priročnika z navodili za uporabo.

8. OKOLJSKA IZJAVA

Proizvod mora biti opremljen z okoljsko izjavo, ki je na voljo uporabniku. Ta dokument mora biti usklajen s priporočili tehničnega poročila št. 70 ECMA "Product-related environmental attributes".

9. INFORMACIJE, PRIKAZANE NA ZNAKU ZA OKOLJE

Okence 2 znaka za okolje mora vsebovati naslednje besedilo:

- majhna poraba energije,

- oblikovano tako, da omogoča recikliranje.

[1] Kakor opredeljuje Agencija Združenih držav za varstvo okolja.

[2] Advanced configuration and power interface (ACPI).

[3] Kakor opredeljuje veljavna opredelitev Energy star "prvega nizkoenergijskega" načina ali načina "mirovanja".

[4] Kakor opredeljuje veljavna opredelitev Energy star "drugega nizkoenergijskega" načina ali načina "globokega mirovanja".

[5] UL L 199, 30.7.1999, str. 59.

[6] UL 196, 16.8.1967, str. 1.

--------------------------------------------------